钦定古今图书集成/明伦汇编/氏族典/第530卷 > 郭进
## 钦定古今图书集成/明伦汇编/氏族典/第530卷 > 郭进

按《宋史郭进传》：“进，深州博野人。少贫贱，为钜鹿富家
佣保。有膂力，倜傥任气，结豪侠，嗜酒蒲博，走晋阳依汉祖，留帐下。汉祖入汴，进以奇兵间道先趋洺州，因
定河北诸郡，累迁干、坊二州刺史。周广顺初，移淄州，
迁登州刺史。建隆初，太祖亲征泽、潞，迁本州防御使，
充西山巡检。开宝九年，命将征河东，以进为河东道”
忻代等州行营马步军都监，招徕山后诸州民。太平
兴国初，领云州观察使，判邢州，仍兼西山巡检。时田
钦祚护石岭军，恣为奸利，进屡形于言。进，武人，性刚
烈，战功高，钦祚以他事侵之，心不能甘，自经死，年五
十八，以暴卒闻，赠安国军节度。